b'\n_START_ARTICLE_\nMi\xc5\xa1ice trupa in udov\n_START_PARAGRAPH_\nMi\xc5\xa1ice trupa in udov so del mi\xc5\xa1i\xc4\x8dja.\n_START_SECTION_\nTrebu\xc5\xa1ne mi\xc5\xa1ice\n_START_PARAGRAPH_\nTrebu\xc5\xa1ne mi\xc5\xa1ice so pripete na prsni ko\xc5\xa1 in medenico in upogibajo trup navzpred in vstran. Pritiskajo na trebu\xc5\xa1ne organe in jih dr\xc5\xbeijo v pravi legi. Ker pri skr\xc4\x8denju mo\xc4\x8dno stisnejo trebuh, sodelujejo pri izdihu, ka\xc5\xa1lju, kihanju, bruhanju, pri praznjenju \xc4\x8drevesa in mehurja ter pri porodu. Trebu\xc5\xa1ne mi\xc5\xa1ice so pripete na spodnja rebra in na zgornji rob medenice ter zadaj ob hrbtenico. Na vsaki strani so po \xc5\xa1tiri plo\xc5\xa1\xc4\x8date mi\xc5\xa1ice, ki prekrivajo druga drugo. Njihove \xc5\xa1iroke kite (aponevroze) se spredaj zra\xc5\xa1\xc4\x8dajo in zrasti\xc5\xa1\xc4\x8de imenujemo bela \xc4\x8drta._NEWLINE_Mi\xc5\xa1i\xc4\x8dna trebu\xc5\xa1na stena je pri odraslem debela za prst, v njej pa so tudi tanj\xc5\xa1a in \xc5\xa1ibkej\xc5\xa1a mesta. Naj\xc5\xa1ibkej\xc5\xa1e mesto je v dimljah, to je na pregibu med trebuhom in stegnom. Tod je v trebu\xc5\xa1ni steni ozek prehod \xe2\x80\x94 dimeljski kanal \xe2\x80\x94 skozi katerega pri mo\xc5\xa1kem poteka semenovod iz moda v medenico. Skozi dimeljski kanal rade nastanejo kile. Drugo \xc5\xa1ibko mesto trebu\xc5\xa1ne stene je popek, kjer lahko nastanejo kile, zlasti pri dojen\xc4\x8dku.\n_START_SECTION_\nMi\xc5\xa1ice prsnega ko\xc5\xa1a\n_START_PARAGRAPH_\nTe mi\xc5\xa1ice \xc5\xa1irijo in stiskajo prsni ko\xc5\xa1, zato so dihalne mi\xc5\xa1ice. Najpomembnej\xc5\xa1e so medrebrne, ki dvigajo in spu\xc5\xa1\xc4\x8dajo rebra, ter trebu\xc5\xa1na prepona._NEWLINE_Trebu\xc5\xa1na prepona plo\xc5\xa1\xc4\x8data mi\xc5\xa1ica, ki zapira spodnjo odprtino prsnega ko\xc5\xa1a in lo\xc4\x8duje prsne organe od trebu\xc5\xa1nih. Pri vdihu se prepona skr\xc4\x8di in pomakne navzdol, pri izdihu pa se izbo\xc4\x8di navzgor v prsni ko\xc5\xa1.\n_START_SECTION_\nMi\xc5\xa1ice zgornjega uda\n_START_PARAGRAPH_\nNa klju\xc4\x8dnico in lopatico so prira\xc5\xa1\xc4\x8dene zelo mo\xc4\x8dne mi\xc5\xa1ice, ki premikajo ramo.\n_START_SECTION_\nTrapezasta mi\xc5\xa1ica\n_START_PARAGRAPH_\nTrapezasta mi\xc5\xa1ica je na hrbtni strani in premika lopatico navzgor, navzdol ali k hrbtenici. Ker je ta mi\xc5\xa1ica zgoraj pripeta na zatilnico, tudi vzravnava glavo.\n_START_SECTION_\nNazob\xc4\x8dana mi\xc5\xa1ica\n_START_PARAGRAPH_\nNazob\xc4\x8dana mi\xc5\xa1ica je ob strani prsnega ko\xc5\xa1a, izvira z reber in obra\xc4\x8da lopatico. Mi\xc5\xa1ice za ramenski sklep izhajajo s prsnega ko\xc5\xa1a in so pripete na nadlahtnico.\n_START_SECTION_\nVelika prsna mi\xc5\xa1ica\n_START_PARAGRAPH_\nVelika prsna mi\xc5\xa1ica prihaja s sprednje strani prsnega ko\xc5\xa1a in nadlaket priteza k trupu.\n_START_SECTION_\n\xc5\xa0iroka hrbtna mi\xc5\xa1ica\n_START_PARAGRAPH_\n\xc5\xa0iroka hrbtna mi\xc5\xa1ica izvira s hrbta in je pripeta na nadlahtnico. Tudi ta mi\xc5\xa1ica nadlaket priteza k trupu. Med prsnim ko\xc5\xa1em in nadlaktom je pazduha. Velika prsna mi\xc5\xa1ica jo zakriva od spredaj, \xc5\xa1iroka hrbtna mi\xc5\xa1ica pa od zadaj.\n_START_SECTION_\nDeltasta mi\xc5\xa1ica\n_START_PARAGRAPH_\nDeltasta mi\xc5\xa1ica pokriva ramo. Mi\xc5\xa1ica dviga nadlaket in ga odmika od trupa. Mi\xc5\xa1ice za komol\xc4\x8dni sklep so na nadlaktu. Spredaj so upogibalke komol\xc4\x8dnega sklepa, zadaj iztegovalke. Mi\xc5\xa1ice za sklepe rok so na podlaktu. Spredaj so upogibalke zapestja in prstov, zadaj iztegovalke. Drobne mi\xc5\xa1ice v roki primikajo in razmikajo prste.\n_START_SECTION_\nHrbtne mi\xc5\xa1ice\n_START_PARAGRAPH_\nTrapezasta mi\xc5\xa1ica je najbolj povrhnja hrbtna mi\xc5\xa1ica. Izvira z zatilnice in vratnih ter prsnih vretenc in je pripeta na lopatico in klju\xc4\x8dnico.\n_START_SECTION_\n\xc5\xa0iroka hrbtna mi\xc5\xa1ica\n_START_PARAGRAPH_\n\xc5\xa0iroka hrbtna mi\xc5\xa1ica (m. latissimus dorsi) pokriva spodnji del hrbta in je pripeta na nadlahtnico. Druge hrbtne mi\xc5\xa1ice so prira\xc5\xa1\xc4\x8dene na vretenca in se raztezajo od zatilnice navzdol do medenice: vzravnavajo in nagibajo hrbtenico._NEWLINE_Hrbtno mi\xc5\xa1i\xc4\x8dje je najmo\xc4\x8dnej\xc5\xa1e v vratnem in ledvenem predelu.\n_START_SECTION_\nMi\xc5\xa1ice spodnjega uda\n_START_PARAGRAPH_\nNajve\xc4\x8dje mi\xc5\xa1ice so okrog kol\xc4\x8dnega sklepa.\n_START_SECTION_\n\xc4\x8crevni\xc4\x8dno-ledvena mi\xc5\xa1ica\n_START_PARAGRAPH_\n\xc4\x8crevni\xc4\x8dno-ledvena mi\xc5\xa1ica je spredaj in upogiba kol\xc4\x8dni sklep.\n_START_SECTION_\nZadnji\xc4\x8dne mi\xc5\xa1ice\n_START_PARAGRAPH_\nZadnji\xc4\x8dne mi\xc5\xa1ice iztezajo sklep in obra\xc4\x8dajo stegnenico.\n_START_SECTION_\nPrimikalke stegna\n_START_PARAGRAPH_\nNa notranji strani stegna so primikalke stegna._NEWLINE_Mi\xc5\xa1ice za kolenski sklep so v stegnu._NEWLINE_Lahko jih napnemo ( kakor vse druge mi\xc5\xa1ice).\n_START_SECTION_\n\xc5\xa0tiriglava stegenska mi\xc5\xa1ica\n_START_PARAGRAPH_\n\xc5\xa0tiriglava stegenska mi\xc5\xa1ica je mo\xc4\x8dna iztegovalka kolena, v njeno kito je vra\xc5\xa1\xc4\x8dena poga\xc4\x8dica.\n_START_SECTION_\nUpogibalke kolena\n_START_PARAGRAPH_\nUpogibalke kolena so zadaj. Mi\xc5\xa1ice za sklepe noge so v goleni. Spredaj so iztegovalke noge in prstov, zadaj upogibalke. Upogibalke noge imajo skupno kito, ki je pripeta na petnico in jo imenujemo Ahilova kita.\n_START_SECTION_\nDrobovno in sr\xc4\x8dno mi\xc5\xa1i\xc4\x8dje\n_START_PARAGRAPH_\nPosebna vrsta mi\xc5\xa1i\xc4\x8dja je drobovno (gladko) mi\xc5\xa1i\xc4\x8dje, ki je udele\xc5\xbeeno pri zgradbi votlih notranjih organov in s kr\xc4\x8denjem omogo\xc4\x8da njihovo praznjenje in polnjenje. Drobovno mi\xc5\xa1i\xc4\x8dje je v steni \xc5\xbeelodca in \xc4\x8drevesa, se\xc4\x8dnega mehurja in se\xc4\x8dnih izvodil, maternice. K drobovnemu mi\xc5\xa1i\xc4\x8dju lahko \xc5\xa1tejemo tudi mi\xc5\xa1i\xc4\x8dje srca. Drobovno mi\xc5\xa1i\xc4\x8dje se kr\xc4\x8di na pobudo vegetativnega (samodejnega) \xc5\xbeiv\xc4\x8devja in na njegovo delovanje ne moremo vplivati zavestno.'